정조 15년
辛亥正月二十一日辰時上詣景慕宮展拜入侍時行都承旨洪明浩行左承旨洪聖淵右承旨金履正左副承旨柳焵右副承旨曺允大同副承旨洪仁浩記事官李海隣假注書趙台榮記事官洪樂游徐有聞一提學吳載純二提學鄭民始檢校直提學徐浩修李秉模檢校直閣鄭大容直閣徐榮輔檢校待敎沈象奎以次隨駕上具翼善冠衮龍袍乘輿出協陽門由建陽門出弘化門入逌瞻門詣齋室門降輿入齋室出東狹門就板位行再拜禮仍詣廟內奉審還齋室上曰大臣及有司堂上舟橋堂上禮曹判書前水原府使暗行御史入侍賤臣承命出與左議政蔡濟恭有司堂上李秉模舟橋堂上鄭民始禮曹判書鄭昌順前水原府使趙心泰暗行御史趙鎭宅偕入進伏濟恭曰勞動之餘聖體若何上曰無損矣濟恭曰園所幸行勞動旣多區區下情已不勝悶慮而又値今日伏想聖念必致疚懷顧今群下之心實無仰達之辭矣上曰予有貞疾若値如今日之時膈氣亘上誠爲可悶曉又復發爲俟少間故今此行禮以至稍晩矣濟恭曰伏承下敎始審膈候如許尤切驚慮卽令醫官議定當進之劑似宜矣上曰何必進御藥餌乎姑俟少間則自然差可矣濟恭曰膈候亘上而每待自降之時湯劑終不進御故症候每每復發豈不悶迫乎進御茶飮之屬恐好矣上曰不必進茶矣上曰御史進讀書啓可也鎭宅讀奏書啓上曰水原暗行御史書啓今筵卿回啓水原前府使御史亦陳所見可也濟恭曰貧殘班戶之極可矜憐誠如繡啓所論而但念班戶遷徙只爲赴擧未必出於永居之計則與小民竝參給復事理不必然矣其中如有新接形勢之決難支保者則營邑相議從便救助俾不至顚連恐爲對揚聖意之道矣鎭宅曰舊邑移來民及新邑元居之民外自他處來新築民戶亦皆分等蒙惠而至於新築室班戶初不入於分俵中班戶旣有應擧之路則固難比擬於給復之例而其中貧殘草屋之類旣與民戶同是新築而獨以班戶見漏不無缺望之歎令道臣從便區劃量宜補助恐合事宜矣心泰曰當初儒武之應募者非爲就食乃是應擧故昨夏賙麥時與道臣相議不爲分給則今此俵復尤非所擬議況五百結無稅復劃給專出於軫念遷徙之特恩惠澤儻或倂築室班戶而均排則彼此俱欠實惠果未擧論而今雖欲抄其貧殘而追施復結今無所餘恐無措處之道矣濟恭曰都庫之爲今痼弊何物不然而至於米穀無此則人不可一日爲生況新邑遷徙之民豈可以甔石隨身而來乎其所糊口惟場市是靠而不得通共貿取盡歸於廛人都庫之中則切苦之弊莫此爲甚申飭本官各別痛禁雖此後這這廉察無或置之忘域之意另加分付恐不可已矣心泰曰大抵設廛以來緞紬布木魚藿等物貿取於京廛與南北各處或積置廛房而興販或分授行商而散賣所謂分授之類邑民間有之不無略干添漑之道則不可以爲弊言但場市間所出米穀自廛貿取之際小民之持零星價錢者或不無見奪不得買之弊臣於待罪時屢加嚴飭俾不得都執專利之意申明約束而來後之弊不可不念這這推察隨時痛禁恐不可已矣鎭宅曰各廛設置特出於朝家軫念厚生之德意而第以米穀廛言之米穀之出場市者廛人必先都執買賤賣貴之故小民之失利頗甚矣纔於月初因民訴痛禁云而日後之弊難保其必無他廛之物未必其不然宜令該府使另飭場廛使之各守其業有無交易俾知朝家均視懷保之德意似爲得宜矣濟恭曰朝令則以挈眷爲主而所謂挈眷專是欺罔預知科期之迫近以何樣內轎駄稅於所借之屋曰以挈眷及其出榜之翌撤歸者相續人心之至詐朝家之見瞞極涉痛惋繡啓中入籍後許赴之請似亦出於駭痛士習之意而但念新邑設施今纔數年若必經式而許赴則今雖設科似無入場之人此實行不得之事姑待數年徐議考籍之法似爲得宜矣鎭宅曰試以今番邑科言之班戶中或有誘脅閭家換名圖買之弊至有眷屬之臨時率入經場撤歸者聞人傳說臣又目覩雖云率眷有名無實士習可駭後弊難防自今嚴立科條雖率眷班戶必也經一式居接然後始許赴擧則可使科場無淆雜之弊班戶有奠居之實矣昌順曰邑內之從某至某宜有定界誠如繡啓至於率眷居生入籍經一式後始許赴擧云者亦有意見而一式之前似無赴擧之類日後設科與否講定然後可以施行矣心泰曰築室儒武事臣有不善對揚之罪惶隕震懍靡所容措而今番設科前紛挐淆雜不可勝言故儒戶之拔去者爲十二而武亦效嚬無論本境人他官人百岐設計某條圖得冒錄成冊之類至爲四十二人之多一準給復案竝加汰拔若儒若武習俗之駭愕誠非細憂繡啓中率眷班戶之經一武後赴擧誠得防僞之道非不好矣第念挈眷之類間多捲歸者云赴擧之錄名成冊旣經御覽則事面之嚴重不啻成籍之比冒犯若是容易雖於入籍之後豈有奠居之理乎臣意則已還歸者自營自邑申明曉諭使之還接而終若不率敎則摘發重勘恐不可已矣濟恭曰壯勇之名雖若校若吏之屬在渠爲榮因是而爲欲得輪差之窠誠爲僥濫且外邑久勤之昔無而今有者不免過多今又出壯勇軍久勤之法恐歸恩渴且與本府將校輪差以遣則在壯勇輩雖幸在將校則又必缺望此則似難許施矣心泰曰壯勇營鄕軍設置關係不輕則隨宜措施靡不容極而以臣賤見言之紀律未立而恩澤居先恐有渴慢之慮且六百餘名軍額久勤一窠輪差不足爲博施廣惠之道則又不可輕議矣濟恭曰差役時淸濁之紛紜落漏之稱冤八路同然奚特本府之有此弊乎此等事都在守令之公正以處雖此後各別申飭俾無受囑不均之患斷不可已矣心泰曰將校則所謂任窠之輪回見差者不過各庫監任各廳兵房掌務若干名色而一從次第塡差自是成規故臣亦倣而行之至於吏役則以百餘名下吏分差於三十餘窠房掌之際不獲者之譁然稱冤勢所必至而繡論旣如此臣不勝慙悚而繼此矯救之方實無好策惟在官長隨時禁抑務歸公正之外恐無他道矣濟恭曰工匠之爲官役也自官廉價勒使之患間多有之新邑募入之工匠若用此例則豈不失其歡心而反生還歸之念乎申飭本官凡有事役工匠之事必厚其價直使之樂赴至於他邑遠來之民未及完接若已簽役則必有失望之患繡啓中限完接間勿侵無料之役言雖得宜但完接二字無所定限自官何以知其已完接未完接乎臣意則自他邑歸附之民限三年勿爲侵役以爲聳勸他人之地恐好矣心泰曰初無工匠只有案付木手冶匠而在前無料者始自昨年月給九斗米使之仰哺應役繡啓中官役浩多不無還出云云臣未曉得而此後工匠之來聚者切勿侵役而如有不得已使役之事則厚其工食以爲樂赴之道恐合事宜而至於新築室完接間無料人勿侵役事繡論誠有意見而以臣賤慮言之除却元居若干戶而無非遷徙或流民則其爲新接一也遷徙之身役納米錢者以外村無納之役相換且流民則勿論有納無納關係身役者切勿侵責此爲撫恤遷徙懷保新來之急先務故臣待罪時以此經紀未及完就從今以往申明定制永久遵行則小民庶有樂聚之道敢此附陳而若是區處則勿論遷徙與新接可以俱蒙實惠矣濟恭曰一用面土不宜麥不願受還則新屬之民尤所當念依其願施之恐無妨矣心泰曰民情旣不願土且不宜麥則願受之外一切不給恐合懷保新附之道矣濟恭曰一用面則班戶多而民戶少荊石里則民戶多而班戶少一用面之必欲使荊石里合附者此必班戶欲使役民戶之計也兩面分割雖似無甚關係恐不可容易許之矣心泰曰臣於待罪之時以合附一款一用民之來訴者非至一再而終始靳持者蓋一用則戶徭結稅一依廣州例而比諸水原大相經庭則荊石合附之後一面民役互相斑駁已是大不便且以民戶言之不過百三十而班戶太過三之二則必欲合附乃已者荊石則民戶居多故所謂班戶添此下契欲專其指使而然以目下言之在一用則徭蠲賦歇麥又不受軍丁一切不侵則雖是新屬以水民視之其爲苦歇固當如何況梨木洞泉川里自是荊石中最饒最實者祛此兩里荊石尤不得成樣必當繼起稱冤然則恐無以稱塞以臣賤見恐難輕議矣鎭宅曰一用一面地勢與荊石面內梨木洞泉川兩里咫尺相連而曾在廣州時一用民七十餘戶厭避遠道之納稅移徙於兩里卽今一用面餘存都不滿百戶之內班戶爲六十餘民戶纔三十餘以此些小之民難成一面之貌樣前頭充丁之後往往通問之役其勢必無以擔當且兩里則班少民多一用則民少班多以此兩里合成一面則俱以本廣之民皆屬今水之土初無利害之別而班民相等勞逸與共未見其難便之端矣濟恭曰凡事必兩造然後得其精實一用面雖願得荊石兩里而今若問于荊石則又安知不不願與一用合竝乎此等事當付之本官量宜善處不必煩朝家指揮矣上曰諸條竝依左相爲之仍卽行會該府可也出擧條民始曰露梁大次之守直修掃點火等節旣令該鎭別將主管擧行則必有物力之區劃然後可以爲料布費用之需而他無拮据之道本鎭自前有禁衛營錢之貸下殖利支放者今亦以禁營錢限一千兩貸下本鎭以爲問爲取殖需用之地何如上曰依爲之出擧條上曰舟橋自今日始爲撤排云當費幾日乎民始曰若費四五日則似當盡撤矣上曰定例何間當盡爲釐正乎民始曰臣之辭朝前似難就緖到營後謹當釐改矣上曰從便爲之可也命濟恭以下退出出西狹門乘輿仁浩曰今日展拜罷後問安玉堂未及進參事甚未安當該玉堂推考何如上曰依爲之出擧條駕由逌瞻門入弘化門由建陽門入協陽門還內諸臣退出